-----------------------------------------------------------------------
  4. การประกอบธุรกิจของกลุ่มธุรกิจหลัก (กลุ่มน้ำยางข้นและกลุ่มยางยืด) ส่วนที่ 1

  -----------------------------------------------------------------------

กลุ่มน้ำยางข้น :

(1) ลักษณะผลิตภัณฑ์หรือบริการ

(ก) ผลิตภัณฑ์หลัก

คือ น้ำยางพาราเข้มข้น (Concentrated Latex) ผลิต
โดยการนำเอาน้ำยางพาราสดมาแยกส่วนที่เป็นของเหลวอื่นและสารที่ไม่ใช่เนื้อยางบางอย่างออก
โดยกรรมวิธีผ่านเครื่องจักรกลปั่นแยกด้วยความเร็วสูง น้ำยางข้นที่ได้จะมีคุณสมบัติโดยทั่วไป คือ
มีความเข้มข้น 60% ของเนื้อยางแห้ง สามารถเก็บรักษาไว้ในสภาพของเหลวได้เป็นเวลานาน
และมีคุณสมบัติทางเคมีที่เหมาะสมกับการนำไปเป็นวัตถุดิบหลักในการผลิต ถุงมือแพทย์ ถุงมือยาง
ถุงยางอนามัย ฟองน้ำ หัวนมยาง เส้นด้ายยางยืด กาว ลูกโป่ง เป็นต้น

ปัจจุบัน บริษัทไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด
(มหาชน)ได้ใบรับรองระบบคุณภาพมาตรฐาน ISO 9001 ปี 2000 และ ISO / IEC17025
(ห้องแล็บมาตรฐาน)
โดยเป็นบริษัทแรกในอุตสาหกรรมน้ำยางข้นของประเทศไทยที่ได้รับใบรับรองห้องแล็บมาตรฐานในการทดสอบน้ำยางพารา
นอกจากนี้ บริษัท ไทยรับเบอร์ลาเท็คซ์กรุ๊ป จำกัด ยังได้รับใบรับรองระบบคุณภาพมาตรฐาน ISO
9001 ปี 2000 และ ISO 14001

(ข) ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

บริษัทย่อยในกลุ่มน้ำยางข้นอยู่ระหว่างการได้รับสิทธิพิเศษทางภาษีจากการส่งเสริมการลงทุนตามพระราชบัญญัติส่งเสริมการลงทุน
พ.ศ.2520 สำหรับบริษัทฯ เสียภาษีเงินได้นิติบุคคลในอัตราร้อยละ 30 ในปี 2550
และได้รับสิทธิประโยชน์จากการเป็นบริษัทจดทะเบียนในตลาดหลักทรัพย์แห่งประเทศไทย
ทำให้เสียภาษีเงินได้นิติบุคคลในอัตราร้อยละ 25 ตามพระราชกฤษฎีกาฯ (ฉบับที่ 475) พ.ศ.2551
เป็นเวลา 3 รอบระยะเวลาบัญชี โดยเริ่มตั้งแต่ปี 2551 จนถึงสิ้นปี 2553

(2) การตลาดและภาวะการแข่งขัน

(ก) นโยบายและลักษณะการตลาด

1. กลยุทธ์การแข่งขันที่สำคัญ

- รับคำสั่งซื้อล่วงหน้าไม่เกิน 3 เดือน :
เพื่อให้คาดการณ์ต้นทุนได้ใกล้เคียงความเป็นจริงและตั้งราคาขายในระดับที่มีกำไรและแข่งขันได้
รวมทั้งช่วยวางแผนการผลิตได้อย่างดี

- การตั้งราคาขายที่มีกำไรและสามารถแข่งขันได้: การมีโรงงานกระจายอยู่ใน 3 ภาค คือ
ภาคใต้ ภาคตะวันออก และภาคตะวันออกเฉียงเหนือ
ซึ่งมีฤดูกาลของยางผลัดใบต่างกันจึงมีปัญหาการขาดแคลนวัตถุดิบน้อยกว่าผู้ผลิตที่มีโรงงานอยู่ในภาคเดียว
ทำให้สามารถควบคุมต้นทุนการผลิตได้อย่างมีประสิทธิภาพและเป็นผู้นำในการตั้งราคาขาย

- มีสินค้าจำหน่ายอย่างสม่ำเสมอและจัดส่งตรงตามกำหนด : จากการเป็นผู้ผลิตรายใหญ่สุดของโลก
ทำให้บริษัทสามารถจัดส่งสินค้าให้แก่ลูกค้าได้ตลอดปีตามกำหนด

- การประกันคุณภาพสินค้า : บริษัทจะผลิตน้ำยางข้นให้เป็นไปตามสูตรที่ลูกค้าต้องการ
หากไม่เป็นไปตามสูตร จะมีการปรับปรุงสินค้าให้ได้ตามความต้องการของลูกค้า

- การบริการหลังการขาย :
บริษัทฯได้มอบสินค้าและให้บริการแก่ลูกค้าด้วยความซื่อสัตย์และดูแลลูกค้าเป็นอย่างดีตลอดมา

  2. ลักษณะลูกค้า

ลูกค้าส่วนใหญ่เป็นลูกค้าที่ติดต่อซื้อ-ขายกันมานาน และมีความสัมพันธ์ที่ดีต่อกันเพราะบริษัทฯ
ได้ส่งมอบสินค้าและบริการแก่ลูกค้าด้วยความซื่อสัตย์ โดยให้ความช่วยเหลือและแก้ไขปัญหาต่างๆ
เมื่อลูกค้าต้องการ อีกทั้งมีความยืดหยุ่นในเรื่องของสินค้าขาดหรือเกิน

3. กลุ่มลูกค้าเป้าหมาย

กลุ่มลูกค้าเป้าหมาย คือ ผู้ผลิตผลิตภัณฑ์จากยาง ซึ่งใช้น้ำยางข้นเป็นวัตถุดิบในการผลิต เช่น
ถุงมือยาง เส้นด้ายยางยืด หัวนมยง ถุงยางอนามัย และที่นอนยางพารา เป็นต้น

4. การจำหน่ายและช่องทางการจัดจำหน่าย

สัดส่วนการจัดจำหน่ายในประเทศอยู่ที่ร้อยละ 60 ส่วนต่างประเทสอยู่ที่ร้อยละ 40
ลูกค้าต่างประเทศได้แก่ มาเลเซีย จีน ฝรั่งเศส เกาหลีใต้ฯ ในด้านช่องทางการจัดจำหน่าย
สัดส่วนจำหน่ายตรงถึงผู้ผลิตผลิตภัณฑ์ยางร้อยละ 70 ผ่านผู้นำเข้าร้อยละ 30
กลุ่มน้ำยางข้นกลุ่มน้ำยางข้นไม่มีความเสี่ยงจากการพึ่งพิงลูกค้ารายใหญ่เพราะไม่มีการขายให้แก่ลูกค้ารายใดรายหนึ่งในสัดส่วนที่สูงกว่าร้อยละ
30 ของรายได้

(ข) สภาพการแข่งขันในอุตสาหกรรม

  การเปลี่ยนแปลงที่สำคัญของลักษณะการประกอบธุรกิจหลัก

  กลุ่มน้ำยางข้น

ปี 2552 ได้เกิดวิกฤตการเงินของสหรัฐอเมริกา “Hamburger Crisis”
ส่งผลกระทบต่อหลายประเทศทั่วโลก แม้ว่าจะไม่ส่งผลกระทบต่อภาคพื้นเอเชียมากนัก
แต่นักลงทุนได้ชะลอตัวการลงทุนลงในช่วงนี้ ในปีที่ผ่านมามีผู้ผลิตน้ำยางข้นรายใหม่อยู่เพียง 2 ราย
ซึ่งเป็นรายเล็กๆ เท่านั้น ส่วนผู้ผลิตรายใหญ่ยังคงเป็น 26 ราย
โดยผู้ผลิตส่วนใหญ่อยู่ในภาคใต้ของประเทศไทย รวมถึงกลุ่มไทยเท็คซ์
ซึ่งเป็นกลุ่มที่มีกำลังการผลิตมากที่สุดจากกำลังการผลิตที่มีเครื่องจักรมากถึง 270 เครื่อง จำนวน 9
โรงงาน สำหรับส่วนแบ่งตลาดของการจำหน่ายน้ำยางข้นในประเทศอยู่ในสัดส่วนร้อยละ 40

หลังจากวิกฤติการเงินโลกครั้งนี้ ส่งผลให้ราคายางพาราตกต่ำลง ตั้งแต่กลางเดือนธันวาคม 2551
แต่หากกล่าวถึงปี 2552 นี้ ราคายางได้ปรับตัวสูงขึ้น
เนื่องจากอุตสาหกรรมยานยนต์ได้พื้นตัวทำให้มีความต้องการกลับมาซื้อยางพาราอีกครั้ง
นอกจากนี้ปัจจัยสำคัญที่ทำให้เกิดแนวโน้มขาขึ้นของราคายางอย่างต่อเนื่องในรอบปี 2552 คือ

1. การประชุมความร่วมมือไตรภาคียางพารา 3 ประเทศ (ITRC) มีมาตรการลดการส่งออกลง
915,000 ตันในปี 2552 เพื่อแก้ปัญหาราคายางพาราตกต่ำ

  2. เนื่องจากสภาพอากาศที่แปรปรวนในกลุ่มประเทศผู้ผลิตยางพารา คือ ประเทศไทย
  อินโดนีเซีย และมาเลเซีย ส่งผลกระทบต่อปริมาณการผลิตยางพารา
  ทำให้สามารถผลิตยางได้เพียงร้อยละ 70 ของผลผลิตยางพาราทั่วโลก
  ราคายางพาราจึงมีแนวโน้มสูงขึ้นในปี 2552 ประเทศไทยได้ผลิตยางลดลงร้อยละ 7.9
  คือเหลือเพียง 2.8 ล้านตัน หากเทียบกับปี 2551 ที่ผลิตได้ 3.04 ล้านตัน
  อินโดนีเซียลดลงร้อยละ 8.4 เหลือเพียง 2.29 ล้านตันเมื่อเทียบกับปี 2551 คือ 2.5 ล้านตัน
  และมาเลเซียจาก 1.08 ล้านตัน ในปี 2551 ลดลงเหลือเพียง 0.84 ล้านตันในปี 2552
  โดยรวมแล้วลดลงถึงร้อยละ 20 ต่อปี ส่งผลกระทบต่อผลผลิตยางพาราในตลาดโลกลดลงร้อยละ
  7.3 หรือเหลือประมาณ 8.9 ล้านตัน ในปี 2552 จาก 9.6 ล้านตันในปี 2551

  3. การปรับตัวสูงขึ้นของราคาน้ำมันดิบ ซึ่งทำสถิติสูงถึง 80
  เหรียญดอลลาร์สหรัฐอเมริกาต่อบาร์เรลจากเดิมในปี 2551 ที่ราคาน้ำมันดิบอยู่ที่ 40
  เหรียญดอลลาร์สหรัฐอเมริกาต่อบาร์เรล

4. การแข็งค่าขึ้นของเงินสกุลท้องถิ่นเมื่อเทียบกับเงินสกุลสหรัฐอเมริกา

5. ประเทศจีนมีความต้องการใช้ยางพาราที่สูงขึ้น
เนื่องจากอุตสาหกรรมยานยนต์ในประเทศทำให้ผู้ผลิตยางรถยนต์กลับมาซื้อยางในตลาดอีกครั้ง ในปี
2552 จีนมีการนำเข้ายางพาราประมาณ 1.7 ล้านตัน เพิ่มขึ้นจากปี 2551 ร้อยละ 6
โดยรวมประเทศจีนมีการใช้ยางถึง 2.987 ล้านตันจาก 2.881 ล้านตันในปี 2551
คิดเป็นสัดส่วนที่เพิ่มขึ้นร้อยละ 3.6

6. ประเทศอินเดีย มีสัดส่วนการใช้ยางที่เพิ่มขึ้นจาก ปี 2551 คือ 0.835 ล้านตันมาเป็น 0.882
ล้านตัน เพิ่มขึ้นคิดเป็น ร้อยละ5.3

  7. ภาวะเศรษฐกิจโลกมีสัญญาณการฟื้นตัวในทิศทางที่ดีขึ้น

ในไตรมาสที่ 2 ปี 2552 จะเห็นว่าราคาสินค้าโภคภัณฑ์ต่างๆ เริ่มปรับตัวสูงขึ้น (สินค้าเกษตร
เหล็ก และน้ำมัน) อย่างต่อเนื่อง โดยราคาทองคำทำสถิติสูงขึ้นอย่างต่อเนื่องในไตรมาสที่ 3 ของปี

ดังนั้นจะเห็นได้ว่าปัจจัยข้างต้นทำให้ราคายางในตลาดโลกขยับตัวสูงขึ้นอย่างต่อเนื่องตลอดปี
โดยเฉพาะในไตรมาสที่ 4 ที่ราคายางปรับตัวสูงขึ้นมาก
เนื่องจากมีฝนตกหนักในบริเวณภาคใต้ซึ่งเป็นพื้นที่เพาะปลูกยางพาราหลักของประเทศ
ทำให้ปริมาณการผลิตยางมีไม่เพียงพอ

  (ค) แนวโน้มภาวะอุตสาหกรรมและสภาพการแข่งขันในอนาคต

จากการคาดการณ์ การเติบโตของอุตสาหกรรมประเภท Dipping ในประเทศไทยและมาเลเซีย
การใช้น้ำยางข้นเป็นวัตถุดิบหลักในการผลิตถุงมือยาง ที่เป็นอุปกรณ์ที่ป้องกันโรคไข้หวัด H1N1
ที่กำลังแพร่ระบาดอย่างรวดเร็ว ซึ่งกำลังเป็นที่ต้องการของประเทศต่างๆและประเทศด้อยพัฒนา
และคาดว่าจะสูงขึ้นประมาณร้อยละ 10-12 หรือประมาณ 150 ล้านชิ้นในปี 2553 นี้
โดยน้ำยางข้นนี้จะเป็นวัตถุดิบหลักในการผลิตถุงมือ โดยมีสัดส่วนมากกว่าร้อยละ 50
ของวัตถุดิบทั้งหมด

ในไตรมาสที่ 3 ของปีนี้
ผู้ผลิตถุงมือยางในประเทศมาเลเซียเริ่มมีการขยายกำลังการผลิตและจะแล้วเสร็จสมบูรณ์ในปี 2553
นี้ ดังนั้นปริมาณความต้องการน้ำยางข้นของปี 2553 จะมีเพิ่มขึ้นอย่างแน่นอน
และเป็นที่ทราบกันดีอยู่แล้วว่าประเทศไทยจะได้รับผลประโยชน์จากตรงนี้เพราะมาเลเซียเป็นผู้ที่นำเข้าน้ำยางข้นจากประเทศไทยเป็นหลัก

ประเทศไทยยังคงเป็นผู้ผลิตน้ำยางข้นรายใหญ่ที่สุดของโลกในอัตราส่วนร้อยละ 80
ของปริมาณการผลิตรวมของโลกโดยผลผลิตยางพาราของไทยในสัดส่วนร้อยละ 30
ถูกใช้ในประเทศและอีกร้อยละ 70 จะถูกส่งออก คาดว่าในช่วงครึ่งปีแรก
ราคาน้ำยางจะยังคงสูงนั้น เนื่องจากการผลิตที่ไม่เพียงพอกับความต้องการ

ต่างจากปีที่แล้ว อุตสาหกรรมยานยนต์มีทิศทางชะลอตัว
ส่งผลให้ความต้องการยางแห้งที่เป็นวัตถุดิบหลักในการผลิตยางรถยนต์ลดลง ในปี 2553 นี้คาดว่า
จะมีปริมาณการใช้ยางเพิ่มขึ้นประมาณร้อยละ 10-12 เมื่อเทียบกับปี 2552 การคาดการณ์ของ
IRSG และ ANRPC คาดว่าอีก 2 ปีข้างหน้าการผลิตน้ำยางข้นอาจจะยังไม่เพียงพอกับความต้องการ
เนื่องจากปริมาณความต้องการที่เพิ่มสูงขึ้นเรื่อยๆ อีกทั้งสภาพภูมิอากาศที่แปรปรวน
ที่ส่งผลต่อการผลิตน้ำยางพาราธรรมชาติ จากราคายางที่ปรับตัวสูงขึ้นใน 2-3 ปีที่ผ่านมา
ทำให้ชาวสวนเร่งการกรีดยางจากต้นยาง ซึ่งต้นยางที่มีจำนวนครั้งในการกรีดยางที่สูง
ทำให้ได้น้ำยางจากต้นยางมีปริมาณที่ลดลง เนื่องจากต้นยางที่มีสภาพที่อ่อนแอ
และเหตุการณ์เหล่านี้กำลังจะเกิดขึ้นกับประเทศไทยและอีกหลายประเทศในกลุ่มผลิตน้ำยาง คือ
มาเลเซีย, อินโดนเซีย ,อินเดีย และเวียดนาม และประเทศอื่นๆจากเหตุการณ์ที่กล่าวมาข้างต้นนี้
คาดว่าราคายางจะปรับตัวสูงขึ้นอย่างต่อเนื่อง

ตลาดในประเทศยังคงเป็นตลาดหลักของบริษัทซึ่งมากกว่าร้อยละ 60
ของการผลิตของบริษัทและอีกร้อยละ 40 เป็นตลาดต่างประเทศ
ซึ่งตลาดมาเลเชียและจีนยังคงเป็นตลาดส่งออกหลักของบริษัท
ในขณะที่ยุโรปและสหรัฐอเมริกายังไม่มีการทิศทางที่จะแสดงให้เห็นว่าการบริโภคยางจะเพิ่มขึ้น
อย่างไรก็ตามเราคาดว่าการส่งออกไปยังภูมิภาคเอเชียใต้และตะวันออกกลางยังคงเพิ่มขึ้นต่อไปในปี
2553 นี้ อย่างต่อเนื่อง โดยบริษัทคาดว่าจะทำให้ยอดขายของบริษัทเพิ่มขึ้นในช่วง 2553

หากพิจารณาตามความเป็นจริง จากวิกฤตการเงินที่ฟื้นตัว เราเชื่อมั่นว่า ในปี 2553 นี้
ผลการดำเนินงานของบริษัทจะมีแนวโน้มที่ดีขึ้น

(3) การจัดหาผลิตภัณฑ์

(ก) ลักษณะการจัดหา

กลุ่มน้ำยางข้นมีโรงงานรวม 9 โรงงาน กระจายที่ตั้งในภาคตะวันออก 4 โรงงาน ภาคใต้ 4
โรงงาน ภาคตะวันออกเฉียงเหนือ 1 โรงงาน รวมแล้วมีกำลังการผลิตประมาณ 256,000 ตันต่อปี
นอกจากนี้ยังมีการทำสัญญาซื้อขายกับโรงงานพันธมิตรอีกจำนวน 3 แห่ง
จัดได้ว่าทางกลุ่มเป็นผู้ผลิตที่มีโรงงานและกำลังการผลิตมากที่สุดของโลก

ทางกลุ่มฯมีนโยบายการผลิตที่สำคัญ คือ ผลิตตามสูตรที่ลูกค้าต้องการ
และทำให้น้ำยางข้นสามารถรักษาความเข้มข้นตามมาตรฐานให้ได้นานที่สุด ในการจัดหาวัตถุดิบหลัก
คือ น้ำยางพาราสด จัดซื้อจากประเทศไทย ร้อยละ 100 โดยรับซื้อจากชาวสวนจำนวนมาก
และจุดรับซื้อของบริษัท ซึ่งปัจจุบันมีประมาณ 90 จุด กระจายตามพื้นที่ใกล้โรงงาน
เพื่อให้ได้วัตถุดิบในราคาต่ำ สำหรับวัตถุดิบรอง คือสารเคมีเพื่อรักษาสภาพน้ำยาง
จัดซื้อจากในประเทศ ร้อยละ 100 ผู้จำหน่ายในประเทศมีประมาณ 15 ราย ในด้านการจัดซื้อ
กลุ่มน้ำยางข้นไม่มีความเสี่ยงจากการพึ่งพิงผู้จัดจำหน่ายรายใหญ่
เพราะไม่มีการซื้อจากผู้จัดจำหน่ายรายใดรายหนึ่งในสัดส่วนที่สูงกว่าร้อยละ 30 ของยอดซื้อรวม
ในปี 2552 ราคาซื้อน้ำยางพาราสดลดลงในสัดส่วนร้อยละ 22.36 จากปีก่อน

(ข) ผลกระทบต่อสิ่งแวดล้อม

กลุ่มน้ำยางข้นได้ทำการผลิตโดยตระหนักถึงผลกระทบต่อสิ่งแวดล้อม ในช่วงระยะเวลา 3 ปีที่ผ่านมา
ได้จัดสรรเงินเพื่อการลงทุนและเป็นค่าใช้จ่ายเกี่ยวกับบ่อน้ำเสีย จำนวนเงินรวม 23.49 ล้านบาท
เพื่อให้ระบบการควบคุมสิ่งแวดล้อมเป็นไปตามกฎหมายและมาตรฐานสากล
สำหรับในระบบบำบัดน้ำทิ้งทางกลุ่มสามารถควบคุมค่า BOD
ให้อยู่ในระดับต่ำกว่ามาตรฐานของกระทรวงอุตสาหกรรม ในช่วงระยะเวลา 3 ปีที่ผ่านมา
ไม่มีปัญหาสิ่งแวดล้อม

กลุ่มเส้นด้ายยางยืด :

(1) ลักษณะผลิตภัณฑ์หรือบริการ

(1) ผลิตภัณฑ์หลัก

คือ เส้นด้ายยางยืด (Rubber Thread) วัตถุดิบสำคัญ คือ น้ำยางข้น
ผลิตภัณฑ์ที่ได้ส่วนใหญ่จะใช้ในอุตสาหกรรมสิ่งทอ
โดยลูกค้าซื้อเส้นยางยืดไปเป็นวัตถุดิบในการประกอบสิ่งทออีกต่อหนึ่ง
โดยนำไปทอกับเส้นใยโพลีเอสเตอร์เพื่อให้กลายเป็นแถบ Elastic สำหรับเสื้อผ้าสำเร็จรูป เช่น
ชุดชั้นในสุภาพสตรี ขอบเอวกางเกงยืด ขอบถุงเท้า เป็นต้น

(ข) ปัจจัยสำคัญที่มีผลกระทบต่อโอกาสหรือข้อจำกัดการประกอบธุรกิจ

ผลิตภัณฑ์ที่ใช้ทดแทนเส้นยางยืดธรรมชาติได้ก็คือเส้นด้ายยางสังเคราะห์
ซึ่งถ้าหากราคาของเส้นใยสังเคราะห์มีราคาถูกลงถึงระดับหนึ่งก็จะทำให้ลูกค้าหันมาใช้เส้นด้ายยางสังเคราะห์แทนเส้นด้ายยางยืดที่ทำจากยางธรรมชาติ
อย่างไรก็ตามในปัจจุบัน กลุ่มลูกค้าที่ใช้สินค้าทั้งสองประเภทค่อนข้างแบ่งแยกกัน

  (2) การตลาดและภาวการณ์แข่งขัน (ก) นโยบายและลักษณะการตลาด

1. กลยุทธ์การแข่งขันที่สำคัญ

- สามารถรองรับความต้องการของลูกค้าได้ทั้งรายเล็กและรายใหญ่

- สร้างความมั่นใจให้แก่ลูกค้าด้วยการส่งมอบสินค้าตามกำหนด

  - มีการบริการหลังการขาย โดยมีตัวแทนประจำท้องถิ่นดูแลรักษาตลาด -
  การรับประกันคุณภาพสินค้าจนส่งถึงผู้บริโภค

  2. การจำหน่ายและช่องทางการจำหน่าย

สัดส่วนการจำหน่ายในประเทศอยู่ที่ร้อยละ 6 ของยอดขายรวม บริษัทฯ
จะจำหน่ายตรงถึงผู้ใช้และผ่านตัวแทนจำหน่าย สำหรับตลาดต่างประเทศ
มีสัดส่วนการจำหน่ายสูงถึงร้อยละ 94 ของยอดขายรวม โดยจัดจำหน่ายผ่านผู้จัดจำหน่ายในท้องถิ่น
ตลาดที่สำคัญ ได้แก่ จีนและประเทศแถบเอเชียใต้

  (ข) สภาพการแข่งขันในอุตสาหกรรม

อุตสาหกรรมเส้นด้ายยางยืด เป็นอุตสาหกรรมต่อเนื่องจากน้ำยางข้น
จัดอยู่ในประเภทผลิตภัณฑ์จากยาง โดยเป็นสินค้ากึ่งสำเร็จรูปของอุตสาหกรรมสิ่งทอ
บริษัทเป็นผู้ผลิตรายใหญ่อันดับต้นๆ ของประเทศจากจำนวน 5 ราย
คู่แข่งขันส่วนใหญ่เป็นผู้ผลิตในประเทศและผู้ผลิตในประเทศมาเลเซีย ในปี 2553
ประมาณการความต้องการใช้ยางยืดคาดว่าทรงตัวหรือเพิ่มขึ้น เนื่องจากสภาพเศรษฐกิจที่ดีขึ้น และ
การเปิด เขตการค้าเสรี ไทย- จีนที่จะมีสินค้าที่ไม่ต้องเสียภาษีนำเข้าไปในจีนเพิ่มขึ้นในปี 2553

(3) การจัดหาผลิตภัณฑ์ (ก) ลักษณะการจัดหา

บริษัท เวิลด์เฟล็กซ์ จำกัด (มหาชน) มีโรงงานตั้งอยู่ในจังหวัดระยอง มีกำลังการผลิตเต็มที่
17,000 ตันต่อปี นโยบายการผลิตที่สำคัญคือ ผลิตสินค้าตามที่ลูกค้าต้องการ
โดยใช้วัตถุดิบที่มีอยู่ในประเทศ การจัดหาวัตถุดิบหลัก คือ น้ำยางข้น บริษัทจัดซื้อในประเทศทั้งหมด
โดยซื้อจากบริษัทที่เกี่ยวข้องกัน ซึ่งเป็นการประกันได้ว่าบริษัทจะมีวัตถุดิบใช้ตลอดปี
สำหรับสารเคมีบริษัทซื้อโดยผ่านผู้นำเข้าจากต่างประเทศเป็นส่วนใหญ่

(ข) ผลกระทบต่อสิ่งแวดล้อม

ในกระบวนการผลิตจะต้องมีระบบการบำบัดน้ำก่อนทิ้ง
บริษัทได้ใช้ระบบบำบัดน้ำใช้ในขบวนการผลิตเป็นการถาวร นอกจากนี้ ยังมีกระบวนการนำสารเคมี
บางส่วนกลับมาใช้ ในกระบวน การผลิตได้อีก เพื่อลดปริมาณสารเคมี
ทำให้ขบวนการบำบัดมีประสิทธิภาพ ช่วยลดมลภาวะเกี่ยวกับน้ำเสีย
พร้อมกับลดค่าใช้จ่ายสาธารณูปโภค ในช่วงระยะเวลา 3 ปีที่ผ่านมา ไม่มีปัญหาสิ่งแวดล้อม

(4) งานที่ยังไม่ได้ส่งมอบ ไม่มี